Megállapodás

az Európai Gazdasági Közösség és az Indiai Köztársaság között a nádcukorról

AZ EURÓPAI KÖZÖSSÉGEK TANÁCSA,

egyrészről,

AZ INDIAI KÖZTÁRSASÁG KORMÁNYA,

másrészről,

AZZAL AZ ÓHAJJAL, hogy biztosítsák az Indiai Köztársaság és az Európai Gazdasági Közösség (a továbbiakban: a Közösség) között fennálló cukorkereskedelem szilárd és méltányos alapon történő fenntartását;

TUDOMÁSUL VÉVE a Dán Királyság, Írország, valamint Nagy Britannia és Észak-Írország Egyesült Királysága az Európai Gazdasági Közösséghez és az Európai Atomenergia Közösséghez történő csatlakozásáról szóló csatlakozási szerződés záróokmányához mellékelt, a Ceylonnal, Indiával, Malajziával, Pakisztánnal és Szingapúrral fennálló kereskedelmi kapcsolatok fejlesztéséről szóló közös szándéknyilatkozatot és különösen annak az Indiából a Közösségbe irányuló cukorkivitelre vonatkozó rendelkezéseit;

TEKINTETTEL az Európai Gazdasági Közösség és az Indiai Köztársaság közötti kereskedelmi együttműködési megállapodásra,

ELHATÁROZTÁK, hogy a kölcsönös együttműködés szellemében megkötik ezt a megállapodást:

1. cikk

(1) A Közösség határozatlan időre vállalja az Indiából származó nyers vagy fehér nádcukor meghatározott mennyiségének garantált árak mellett történő megvásárlását és behozatalát, és ennek szállítását ez az állam vállalja.

(2) E megállapodás végrehajtása a cukorpiac közös szervezésének irányítása keretében a Közösség fennálló, Indiára való tekintettel módosított származási szabályai szerint történik.

2. cikk

(1) A 7. cikk sérelme nélkül e megállapodás hatálybalépésének napjától számított öt évig a megállapodás semmilyen módosítása nem léphet hatályba. Ezután a Felek által egyeztetett módosítások a kölcsönösen elfogadott időpontban léphetnek hatályba.

(2) Az 1. cikkben említett garancia végrehajtásának feltételeit alkalmazásuk hetedik évének vége előtt újra meg kell vizsgálni.

3. cikk

(1) A nádcukornak az 1. cikkben említett, a fehércukor metrikus tonnáiban kifejezett mennyisége (a továbbiakban: a megállapodás szerinti mennyiség) a 4. cikk (1) bekezdése első mondatában említett egyes szállítási időszakokra 25000 metrikus tonna.

(2) A 7. cikkre is figyelemmel, ez a mennyiség az Indiai Köztársaság kormányának hozzájárulása nélkül nem csökkenthető.

(3) Az 1975. július 31-ig terjedő időszak tekintetében a megállapodás szerinti fehércukor mennyisége 22000 metrikus tonna.

4. cikk

(1) Az 1975. augusztus 1-jétől 1976. június 30-ig terjedő időszakban, majd ez után minden 12 hónapos, július 1-jétől június 30-ig számított időszakban (a továbbiakban: a szállítási időszak) India vállalja, hogy leszállítja a 3. cikk (1) bekezdésében említett mennyiséget, a 7. cikk alkalmazásából eredő esetleges kiigazításokra is figyelemmel. Hasonló kötelezettségvállalás vonatkozik a 3. cikk (3) bekezdésében említett mennyiségre is az 1975. július 31-ig terjedő időszak tekintetében, amelyet szintén szállítási időszaknak kell tekinteni.

(2) A 3. cikk (3) bekezdésében említett, az 1975. július 31-ig leszállított mennyiség magában foglalja a behajózási kikötőből elindított, úton lévő szállítmányokat is.

(3) Az indiai nádcukor-szállítmányok bármelyik szállítási időszakban élvezhetik a rákövetkező szállítási időszakban alkalmazott garantált árak előnyeit.

5. cikk

(1) A Közösség piacán a fehér vagy nyers nádcukrot a vevők és az eladók között szabadon kialkudott árak mellett kell értékesíteni.

(2) A Közösség nem avatkozik be, ha valamely tagállam lehetővé teszi, hogy határain belül az értékesítési árak meghaladják a közösségi küszöbárat.

(3) A Közösség vállalja, hogy a megállapodás szerinti mennyiségen belül garantált áron vásárolja a fehér- vagy nyerscukor olyan mennyiségeit, amelyek nem értékesíthetők a Közösségben a garantált árral egyenértékű vagy azt meghaladó áron.

(4) Az elszámolási egységben kifejezett garantált ár csomagolatlan, cif a Közösség európai kikötőibe szállított cukorra vonatkozik, és szabványos minőségű cukor tekintetében van rögzítve. A garantált árat évente kell kialkudni a Közösségben fennálló árintervallumon belül, az összes vonatkozó gazdasági tényezőt figyelembe véve, és arról legkésőbb az azt a szállítási időszakot közvetlenül megelőző május 1-jéig kell határozni, amelyikre az vonatkozni fog.

(5) Az 1975. július 18-tól 1976. június 30-ig terjedő időszakban a garantált árak a következők:

a) nyerscukorra: 25,53 elszámolási egység 100 kg-onként;

b) fehércukorra: 31,72 elszámolási egység 100 kg-onként.

6. cikk

Az 5. cikk (3) bekezdésében említett garantált áron történő felvásárlás az intervenciós hivatalokon vagy a Közösség által kinevezett más megbízottakon keresztül történik.

7. cikk

(1) Ha valamely szállítási időszakban India vis maior miatt nem tudja teljes egészében leszállítani a megállapodás szerinti mennyiséget, az Európai Közösségek Bizottsága India kérésére engedélyezi a szállítási időszak szükséges meghosszabbítását.

(2) Ha bármilyen szállítási időszakban India nem vis maior miatt nem szállítja le teljes egészében a megállapodás szerinti mennyiséget, a mennyiséget minden rákövetkező szállítási időszak tekintetében a le nem szállított mennyiséggel csökkenteni kell.

8. cikk

(1) India vagy a Közösség kérésére az e megállapodás alkalmazásához szükséges összes intézkedésre vonatkozóan a konzultációk a (2) bekezdésben említett vegyes bizottságban történnek.

(2) A Szerződő Felek képviselőiből álló vegyes bizottság létrejön.

(3) Az e megállapodás szerint előírt időszakonkénti felülvizsgálatokra a megállapodás szerinti intézményi kereten belül kerül sor.

9. cikk

Ezt a megállapodást azokon az európai területeken kell alkalmazni, ahol az Európai Gazdasági Közösséget létrehozó szerződést alkalmazzák, az abban a szerződésben megállapított feltételekkel, valamint azokon a területeken, amelyeken az Indiai Köztársaság alkotmányát alkalmazzák.

10. cikk

Ez a megállapodás 1975. július 18-án lép hatályba.

11. cikk

E megállapodást hatálybalépésének napjától számított öt évet követően a Közösség vagy India a másik Félhez intézett írásbeli értesítéssel, kétéves felmondási idővel felmondhatja.

12. cikk

Ez a megállapodás két-két példányban készült, angol, dán, francia, holland, német és olasz nyelven, a szövegek mindegyike egyaránt hiteles.

--------------------------------------------------